BTS คาดรายได้ปี 57-58 สิ้นสุดมี.ค. ตามเป้า มั่นใจได้เดินรถเส้นทางใหม่ 5 เส้นทาง
BTS คาดรายได้ปี 57-58 สิ้นสุดมี.ค. โต 6% ตามเป้า หลังจำนวนผู้โดยสารเพิ่ม 5% มั่นใจได้เดินรถเส้นทางใหม่อีก 5 เส้นทาง พร้อมรับจ้างเดินรถตปท.
21 พ.ค. 2558

นายอาณัติ อาภาภิรม กรรมการบริหาร บริษัท ระบบขนส่งมวลชนกรุงเทพ จำกัด (มหาชน) หรือ BTS เปิดเผยว่า บริษัทคาดว่ารายได้ปี 57/58 (สิ้นสุด มี.ค.) เติบโตได้ 6% ตามเป้าหมายที่วางไว้ จากยอดจำนวนผู้โดยสารที่ใช้บริการรถไฟฟ้าบีทีเอสปรับตัวเพิ่มขึ้นหรือประมาณ 5% ซึ่งเป็นไปตามพฤติกรรมของผู้โดยสารที่หันมาใช้บริการ BTS มากขึ้น รวมถึงการเกิดขึ้นของโครงการอสังหาริมทรัพย์ที่รุกเปิดโครงการตามแนวรถไฟฟ้า จึงทำให้บริษัทได้รับอานิสงส์ไปด้วย ประกอบกับการขยายสถานีรถไฟฟ้าส่วนต่อขยาย
ขณะที่บริษัทมั่นใจว่าจะสามารถเข้าไปทำการเดินรถไฟฟ้าส่วนต่อขยายสายสีเขียว ช่วงแบริ่ง-สมุทรปราการ และช่วงคูคต-ลำลูกกา ,สายสีเทา ช่วงวัชรพล-ทองหล่อ , รถไฟฟ้ารางคู่ขนาดเบา (LRT) เส้นทางจากบางนา-สนามบินสุวรรณภูมิ รวมถึงสายสีชมพู ช่วงแคราย-มีนบุรี ด้วย อีกทั้งบริษัทยังมองโอกาสขยายการลงทุนไปยังต่างประเทศเพิ่มเติม โดยเข้าไปรับจ้างทำการเดินรถ ซึ่งมองไปยังประเทศจีน เวียดนาม และกัมพูชา
 